JAS ยื่นซองประมูล 1800MHz เป็นรายแรกในวันนี้-วางหลักประกัน 796 ลบ.
บริษัท แจส โมบายบรอดแบนด์ จำกัด ซึ่งเป็นบริษัทในกลุ่ม JAS ยื่นซองประมูล 1800MHz เป็นรายแรกในวันนี้ วางหลักประกัน 796 ลบ.และค่าพิจารณาคำขอรับใบอนุญาตอีก 5 แสนบาท
30 ก.ย. 2558

นายสมบัติ พันศิริพัฒน์  กรรมการ  บริษัท แจส โมบายบรอดแบนด์ จำกัด ซึ่งเป็นบริษัทในกลุ่ม บริษัท จัสมิน อินเตอร์เนชั่นแนล จำกัด (มหาชน) หรือ JASได้เข้ายื่นคำขอรับใบอนุญาตให้ใช้คลื่นความถี่ย่าน 1800 MHz ซึ่งคณะกรรมการกิจการกระจายเสียง กิจการโทรทัศน์และกิจการโทรคมนาคมแห่งชาติ (กสทช.) เปิดให้ผู้สนใจเข้ายื่นคำขอฯในวันนี้ตั้งแต่เวลา 08.30-16.30 น.
 “วันนี้เป็นฤกษ์ดี แจสโมบายบรอดแบนด์ ได้เข้ายื่นเอกสารเป็นรายแรกซึ่งบริษัทได้เตรียมเอกสารทั้งหมด พร้อมหลักประกันการประมูลมูลค่า 796 ล้านบาท และค่าพิจารณาคำขอรับใบอนุญาตอีก 5 แสนบาท”นายสมบัติ กล่าว 
นายสมบัติ กล่าวว่า แจสโมบายบรอดแบนด์ ยืนยันความตั้งใจและความพร้อมที่จะเข้ามาในธุรกิจโทรศัพท์เคลื่อนที่ เมื่อมีผู้ให้บริการรายใหม่เข้ามาคงจะทำให้ตลาดคึกคักมากขึ้น และผลดีก็จะตกอยู่ที่ผู้ใช้บริการอย่างแน่นอน